ગાળમાં પણ પાછી અશ્લીલતાની માત્રા ગાળબોલુઓને માથે આવી પડેલી પરિસ્થિતિની વિષમતા પર આધાર રાખે છે અને એના ગુસ્સાની માત્રા પણ એટલો જ ભાગ ભજવતી હોય છે. ગુસ્સો જો થોડો ઓછો હોય તો પ્રાણીઓના નામોના ઉલ્લેખ સાંભળવા મળે અને જો ગુસ્સાનો પારો વધુ ઉપર ગયો હોય તો.... ગાળ તરીકે પ્રાણીઓને યાદ કરવામાં સ્ત્રીઓનું યોગદાન નોંધપાત્ર રહ્યું છે. ગધેડું, વાંદરું, કૂતરું, કાગડો, સૂવર, ઘોડો, વીંછી જેવા જાતજાતના પશુ-પંખીઓ અને જીવજંતુઓને વગર કારણે ગાળાવલીમાં સ્થાન આપવાનો યશ સ્ત્રીઓને જાય છે. ઘણી સ્ત્રીઓ આનાઆ જ શબ્દોને અંગ્રેજીમાં ટ્રાંસ્લેટ કરીને આગળ યુ... લગાડીને બોલતી હોય છે અને ગાળ ક્યુટ બની જાય. સ્ત્રી કયા વર્ગમાંથી આવે છે એ આધાર પર ગાળોદબોધન થતું હોય છે. પણ મોટી આઈરની એ છે કે માતૃદેવો ભવઃ વાળા દેશમાં મોટા ભાગની ગાળો મા તથા બહેન પર જ હોય છે. ગાળો બોલવા માટે દરવખતે ગુસ્સો આવશ્યક નથી હોતો, અનૌપચારિક માહોલ પણ આવશ્યક હોય છે. ઘણાં નમૂનાઓ તો વાતની શરુઆત જ ગાળથી કરતા હોય છે. એમાં ક્યાંય અશ્લીલ ભાવ નથી હોતો. સાહજિકતા હોય છે. તો ઘણાં પ્રાંત અને રાજ્યો તો એમના ગાળોપયોગથી જ ઓળખાતા હોય છે.